SIRI จ่อหุ้นกู้ 2 พันลบ. ดอกเบี้ยคงที่ 3.4% ต่อปี
SIRI จ่อขายหุ้นกู้ 2 พันลบ. อายุ 3 ปี ดอกเบี้ยคงที่ 3.4% ต่อปี ในเเม.ย.นี้ หวังใช้คืนหุ้นกู้เดิม-เงินหมุนเวียน
31 มี.ค. 2560

นายเศรษฐา ทวีสิน กรรมการผู้จัดการใหญ่ บริษัทแสนสิริ จำกัด (มหาชน) หรือ SIRI เปิดเผยว่า บริษัทเตรียมออกและเสนอขายหุ้นกู้ชนิดระบุชื่อผู้ถือ ประเภทไม่ด้อยสิทธิ ไม่มีประกัน และมีผู้แทนผู้ถือหุ้นกู้ อายุ 3 ปี มูลค่าเสนอขายไม่เกิน 2,000 ล้านบาท ด้วยอัตราดอกเบี้ยคงที่ 3.40% ต่อปี จ่ายดอกเบี้ยทุกๆ 3 เดือนตลอดอายุของหุ้นกู้ ซึ่งกำหนดราคา 1,000 บาทต่อหน่วย มูลค่าจองซื้อขั้นต่ำ 100,000 บาท และทวีคูณของ 100,000 บาท ให้กับผู้ถือหุ้นกู้เดิมทุกรุ่น ผู้ลงทุนทั่วไป และ ผู้ลงทุนสถาบัน ในเดือนเมษายนนี้ โดยปัจจุบันอยู่ในขั้นตอนของการยื่นแบบแสดงรายการข้อมูลและร่างหนังสือชี้ชวนต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
“วัตถุประสงค์ของการเสนอขายหุ้นกู้ครั้งนี้ เป็นไปเพื่อชำระคืนหุ้นกู้ชุดเดิม และ/หรือเพื่อเป็นเงินทุนหมุนเวียนในการดำเนินกิจการของบริษัท ตามแผนการดำเนินธุรกิจในปี 2560 ซึ่งบริษัทได้วางแผนการดำเนินธุรกิจในการพัฒนาโครงการอสังหาริมทรัพย์เพื่อตอบรับความต้องการที่อยู่อาศัยของกลุ่มลูกค้าทั้งชาวไทยและชาวต่างชาติ”นายเศรษฐา กล่าว
โดยบริษัทวางแผนเปิดตัวโครงการใหม่ในปีนี้ 19 โครงการ มูลค่าโครงการรวมประมาณ 41,200 ล้านบาท แบ่งเป็นการพัฒนาโครงการเป็นที่อยู่อาศัยประเภทคอนโดมิเนียม 8 โครงการ โครงการบ้านเดี่ยว 9 โครงการและโครงการทาวน์เฮาส์ 2 โครงการ ในเซกเมนต์หรือระดับราคาระดับ medium-end และ hi-end เป็นหลัก โดยไฮไลท์ที่สำคัญในปีนี้ คือการเปิดตัว โครงการ”98 Wireless” (ไนน์ตี้เอท ไวร์เลส) แฟลกชิปคอนโดมิเนียมที่ดีที่สุดในประเทศไทยและเอเชียตะวันออกเฉียงใต้ มูลค่าโครงการรวมกว่า 8,700 ล้านบาท บนทำเลที่พักอาศัยระดับเอ็กซ์คลูซีฟบนถนนวิทยุ ทั้งนี้ บริษัทได้ตั้งเป้าหมายยอดขายรวมสำหรับปี 60 ไว้ประมาณ 36,000 ล้านบาท รวมทั้งประมาณการณ์รายรวมได้ไว้ที่ 34,000 ล้านบาท
ทั้งนี้ เมื่อวันที่ 30 มีนาคม 2560 บริษัทได้รับการจัดอันดับความน่าเชื่อถือที่ระดับ “BBB+” แนวโน้ม “คงที่” จากบริษัท ทริส เรทติ้ง จำกัด  สะท้อนให้เห็นถึงสถานะผู้นำของบริษัท ตลอดจนผลงานที่ได้รับการยอมรับในตลาดพัฒนาอสังหาริมทรัพย์  นอกจากนี้ หุ้นกู้ไม่ด้อยสิทธิ ไม่มีหลักประกันชุดปัจจุบันของบริษัทและหุ้นกู้ชุดใหม่ที่เตรียมเสนอขายยังได้รับการปรับเพิ่มอันดับเครดิตหุ้นกู้จากเดิม “BBB” เป็นระดับ “BBB+” ซึ่งการปรับเพิ่มอันดับเครดิตหุ้นกู้ของบริษัทสะท้อนถึงการมีสิทธิในการได้เงินต้นคืนที่เพิ่มขึ้นหลังจากสัดส่วนหนี้สินมีหลักประกันต่อสินทรัพย์รวมของบริษัทลดลงต่ำกว่าระดับเกณฑ์ที่กำหนดโดยทางบริษัท ทริส เรทติ้ง จำกัด ที่ 20%
สำหรับหุ้นกู้แสนสิริ เตรียมเปิดจำหน่ายในเดือนเมษายนนี้ ผ่าน 2 สถาบันการเงิน ได้แก่  ธนาคารกรุงเทพ และธนาคารไทยพาณิชย์